ফিরহাদ হাকিম জানিয়েছেন, ফুট ব্রিজের নকসা তৈরি হয়েছে। শেষ হয়েছে টেন্ডারের কাজও। ২ বছরের মধ্যে সেখানে পথচারীদের জন্য উড়ালপুল তৈরির কাজ শেষ হবে। দ্রুত শুরু হবে নির্মাণকাজ।
 নিজস্ব প্রতিবেদন: পথচারীদের সুবিধার জন্য চিংড়িঘাটা মোড়ে তৈরি হবে ফুট ব্রিজ। মঙ্গলবার এমনটাই জানিয়েছেন পুরমন্ত্রী ফিরহাদ হাকিম। পুজোর পরেই শুরু হবে ফুটব্রিজের কাজ। ২ বছরের মধ্যে কাজ শেষ হবে আশাবাদী মন্ত্রীমশাই।  কলকাতার ইএম বাইপাসের ওপর অত্যন্ত গুরুত্বপূর্ণ এই চিংড়িঘাটা মোড়। উত্তর ও দক্ষিণ কলকাতার বিস্তীর্ণ অঞ্চলের মানুষ এই মোড় দিয়ে বিধাননগর ও সেক্টর ফাইভের বাণিজ্যিক এলাকায় যাতায়াত করেন। অন্য দিকে ২ রাস্তা খালের দুই পাড় দিয়ে চলে গিয়েছে মধ্য কলকাতার দিকে। প্রসস্ত এই মোড়ে সব সময় চলতে থাকে দ্রুতগামী গাড়ি। ফলে প্রাণ হাতে রাস্তা পেরোতে হয় পথচারীদের। সেই সমস্যার সমাধানে উদ্যোগী হল রাজ্য সরকার।  মাস কয়েক আগে একটি পথ দুর্ঘটনাকে কেন্দ্র করে উত্তপ্ত হয়ে উঠেছিল চিংড়িঘাটা এলাকা। একের পর এক বাস ভাঙচুর করে বেশ কয়েকঘণ্টা পথ অবরোধ করে রাখেন স্থানীয়রা। তার পর চিংড়িঘাটায় যান চলাচলে অনেক কড়াকড়ি হয়েছে। এরই মধ্যে চিংড়িঘাটা উড়ালপুলের নকসায় ত্রুটি ধরা পড়ায় বন্ধ হয়েছে ভারী যান চলাচল।  ফিরহাদ হাকিম জানিয়েছেন, ফুট ব্রিজের নকসা তৈরি হয়েছে। শেষ হয়েছে টেন্ডারের কাজও। ২ বছরের মধ্যে সেখানে পথচারীদের জন্য উড়ালপুল তৈরির কাজ শেষ হবে। দ্রুত শুরু হবে নির্মাণকাজ।